6.9.2022
SK
Úradný vestník Európskej únie
C 342/107 Streda 16. februára 2022
Právny nástroj a ďalší postup
29. vyzýva Komisiu, aby vzhľadom na to, že smernica o bezpečnosti hračiek de facto funguje ako nariadenie, zvážila, či by jej revízia mohla byť príležitosťou na jej zmenu na nariadenie s cieľom zvýšiť jej účinnosť a efektívnosť a zabrániť nezrovnalostiam pri vykonávaní medzi členskými štátmi a rozdrobenosti trhu;
30. vyzýva Komisiu, aby v budúcej revízii posúdila potrebu širšieho rozsahu zmien a doplnení podporených hĺbkovým posúdením vplyvu s cieľom analyzovať, či a ako by sa do budúcej revízie smernice o bezpečnosti hračiek mohli zahrnúť mechanické a fyzikálne požiadavky, CMR, limitné hodnoty pre nitrozamíny a nitrozovateľné látky, ako aj ustanovenia o označovaní alergénnych vonných látok a nebezpečných chemických látok s cieľom umožniť jednoduché a flexibilné úpravy;
31. vyjadruje znepokojenie nad tým, že niektorí výrobcovia sa vyhýbajú dodržiavaniu smernice o bezpečnosti hračiek tvrdením, že ich výrobky nie sú hračkami, hoci sa ako hračky jednoznačne používajú; zdôrazňuje, že usmerňovacie dokumenty Komisie sú užitočné na objasnenie toho, či je výrobok hračkou alebo nie, a na zabezpečenie harmonizovaného vykonávania smernice o bezpečnosti hračiek v prospech orgánov dohľadu nad trhom, ako aj hospodárskych subjektov; napriek tomu zdôrazňuje, že stále existujú výrobky v tzv. šedej zóne, a preto vyzýva Komisiu, aby pri budúcej revízii smernice o bezpečnosti hračiek vyriešila tento problém v rámci vymedzenia hračiek; zdôrazňuje potrebu otvoreného a konštruktívneho dialógu s príslušnými zainteresovanými stranami na tento účel;
32. zdôrazňuje dôležitú úlohu hračiek pri rozvoji a formovaní zručností detí a pedagogickú podporu, ktorú poskytujú pri plnení nových úloh a zdokonaľovaní a učení sa zručností od veľmi útleho veku; vyzýva Komisiu, aby zrevidovala smernicu o hračkách s cieľom zlepšiť bezpečnosť hračiek a zároveň znížiť záťaž a administratívne a právne náklady výrobcov, aby sa zabezpečila jasná cesta k bezpečným a dostupným hračkám pre všetky deti v EÚ;
33. domnieva sa, že spotrebitelia a účastníci hodnotových reťazcov potrebujú informácie, ktoré by viedli k udržateľnejšiemu správaniu; vyzýva preto Komisiu, aby v posúdení vplyvu analyzovala, či trvácnosť a opraviteľnosť hračiek môže ovplyvniť ich bezpečnosť, a ak sa takýto vplyv preukáže, aby následne analyzovala, či by sa do ustanovení o označovaní hračiek mohli primeraným a neobmedzujúcim spôsobom doplniť lepšie informácie o ich trvácnosti a opraviteľnosti; v tejto súvislosti sa domnieva, že na sprístupnenie týchto informácií spotrebiteľom by sa mohli použiť inovatívne a digitálne riešenia, čím by sa zabezpečilo, že informácie o bezpečnosti budú jasne identifikovateľné, a zároveň by sa zabránilo nadmernému zaťaženiu podnikov a minimalizovali obalové materiály;
34. domnieva sa, že upozornenia a informácie o bezpečnosti sú pre spotrebiteľov dôležité.
konštatuje, že dodatočné požiadavky na označovanie by sa mali obmedziť na minimum, aby sa zabránilo odvádzaniu pozornosti od týchto informácií; vyzýva Komisiu, aby posúdila možnosť uvádzať informácie o zhode, ktoré nie sú určené pre konečného spotrebiteľa, v elektronickej podobe;
Údaje
35. zdôrazňuje, že nedostatok konzistentných celoeurópskych štatistík o nehodách spôsobených hračkami sťažuje kvantitatívne posúdenie úrovne ochrany, ktorú smernica o bezpečnosti hračiek poskytuje, a informovanie o normalizačných činnostiach v oblasti hračiek; domnieva sa, že nedostatočná koordinácia a financovanie na úrovni EÚ je hlavnou príčinou nedostatku konzistentných údajov, a vyzýva Komisiu, aby sa touto otázkou zaoberala v rámci budúcej revízie smernice; vyzýva Komisiu, aby posúdila možnosť vytvorenia celoeurópskej databázy nehôd a zranení s osobitnou časťou pre hračky, ktorá by bola verejná, ľahko použiteľná a prístupná na nahliadnutie verejným orgánom, spotrebiteľom a výrobcom a ktorá by umožňovala vkladanie a zhromažďovanie informácií o nehodách a zraneniach, ku ktorým dôjde v dôsledku nebezpečných hračiek vrátane tých, ktoré sa predávajú online; okrem toho sa domnieva, že ďalšou možnosťou by bolo použitie ukazovateľov a údajov, ako sú ukazovatele a údaje získané z Informačného a komunikačného systému pre dohľad nad trhom, systému Safety Gate a spoločných opatrení na posúdenie účinnosti smernice o bezpečnosti hračiek, a vyzýva Komisiu, aby posúdila možnosť zavedenia digitálnych riešení, ktoré by mohli zlepšiť vysledovateľnosť v celom dodávateľskom reťazci a prispieť k vyššej úrovni bezpečnosti hračiek;